Albertinia

Albertinia is 'n dorp in die oostelike Wes-Kaap, Suid-Afrika. In 2011 het dit 'n bevolking van 6 372 gehad, waarvan 4 366 (68.5%) bruin, 1 280 (20%) wit en 677 (10.5%) swart was. Destyds het 5 882 oftewel 94% van die inwoners hul moedertaal as Afrikaans aangedui.2011-sensus

 Geskiedenis 
Die dorp het ontstaan nadat ds. J.R. Albertyn van Riversdal hom vir die stigting van 'n gemeente oos van sy dorp beywer het. Die plaas Grootfontein is in 1900 gekoop en die dorp is in 1904 geproklameer en na ds. Albertyn genoem.  Dit het in 1920 'n munisipaliteit geword.

 Wapen 
Albertinia se munisipale raad het in 1964 en weer in 1966 'n wapen by die Kaapse Provinsiale Administrasie geregistreer.Kaap die Goeie Hoop Offisiële Koerant 3258 (25 Augustus 1964) en 3336 (18 Maart 1966).  Die wapen was : In  goud,  'n  smal  golwende  rooi  dwarsbalk, vergesel  in  die  skildhoof  regs  van  'n halwe swart adelaar  met  rooi  bek  en  poot  en  links   van   'n Albertiniase  heideblom van natuurlike kleur, en in die skildvoet van 'n merinoramkop en 'n Afrikanerbulkop van natuurlike kleur, toegewend; oor alles heen op 'n groen paal 'n protea tussen  twee  gerwe,  bomekaar  geplaas, alles goud.  Die helmteken was 'n aalwyn tussen twee hertshorings en die wapenspreuk was "Rura mihi placent".  Die wapen is in 1968 by die Buro vir Heraldiek geregistreer.National Archives of South Africa : Data of the Bureau of Heraldry.

 Distrik 
In die distrik word met graan en skape geboer. Aalwynsap is ook 'n produk wat in die distrik geproduseer word en gebruik word in die medisinale bedryf as bestanddeel van medisyne. Die plant bitteraalwyn Aloe ferox is die gesogte spesie wat veral voorkom tussen Albertinia en Mosselbaai. Oker word ook in die distrik ontgin veral vanaf 1925 nadat sir John Barrow dit reeds in die laat 1800's ontdek het. Oker word gebruik tydens die vervaardiging van verf. Kwartsiet en kaolien word ook in die distrik ontgin.

Die N2 nasionale pad gaan deur die dorp.

 Sien ook 
 NG gemeente Albertinia
 Lys van dorpe in Suid-Afrika
 Spookplekke in Suid-Afrika

 Bronne 
 Op Pad in Suid-Afrika. B.P.J. Erasmus. 1995. 
 Ensiklopedie van Suidelike Afrika, Eric Rosenthal, 1967.

 Verwysings 

Kategorie:Nedersettings in die Wes-Kaap